  Виталий Пронин Якшур-Бӧдья администрациысь валтӥсь специалист И. Вахрушева.Котькуд гуртлэн аслаз улонэз. Кыӵе сюлэмшугъяськонъёсыз но шумпотонъёсыз Якшур-Бӧдья муниципал кылдытэтлэн, тодӥмы администрациысь валтӥсь специалистлэсь Ирина Вахрушевалэсь.Администрациын котькуд арлы план куто, соя ик удысъёс куспын коньдон но  люкиське. Тужгес но трос уксё сюресъёсты возёнлы, тупатъянлы кошке. Та ужъёслы коньдон ёрослэн Сюрес фондысьтыз вуэ.- Гужем куспын трос иськем сюресъёсты грейдерен тупатъялом. Коньдон вуэмъя куд-ог интыосты кышъяны но быгатом шуыса, оскисько, - вера И. Вахрушева.Куинетӥ арзэ черкогуртын нимысьтыз программа ужа. Соя сюрес лэсьтон-тупатъян ужъёсы калык но пыриськыны быгатэ. Дэмен люкам коньдон Сюрес фонд борды итӥське. Администрация ужъёсты быдэсъясь подрядчикез шедьтэ. Собере ни сюрес тупатъян ужъёс кутско.- Калык мыло-кыдо та программае пыриське. Тросэз валало уга, поселенилэн луонлыкъёсыз бадӟымесь ӧвӧл шуыса. Кылем арын та амалэн черкогуртысь ог 10 ульчаез тупатъямы, - валэктэ специалист.Якшур-Бӧдьяын ульчаосты уйин югдытон понна но трос лэсьтӥське: светильникъёсты вошъяло, электрокужымез шыръясь лампочкаос пуктыло.Гужем сяська мерттонлы но черкогуртэз чеберманлы трос коньдон висъяське. 80 сюрс манетлы удъёс басьтэмын ни. Матысь нуналъёсы сяськаосын убоос черкогуртлэн пӧртэм ульчаосаз кылдозы.- Лыктэм куноос котьку но верало, ми дорын туж сяськаё шуыса. Со чеберез быдэс гужем возьыны выриськомы. Озьы ке но йыртэмасьёс шедё. Кылем арня вискын выль пуктэм аркамес тус-тас кариллям. Йыртэмасьёс ӧз шеде на, сьӧд ужзэс уйин лэсьто, - сюлэмшугъяськонзэ вера Ирина Вахрушева.Черкогуртлэн шор ульчаосаз 7 арка пуктэмын луоз. Соосты пӧртэм куакъёсын, сяськаосын чеберъяны малпало.Бадӟым уж нуиське нылпиослы шудон интыос кылдытон понна. Ог 10 ар талэсь азьло ёрос центрын сертифицировать карем тӥрлыкен одӥг площадка но вылымтэ. Та дырлы пӧртэм интыосын 13 площадка кылдытэмын.- Гудырикошконлэн кутсконаз черкогуртлэсь нуналзэ пусйиськом. Со дырлы котькуд ар одӥг ке но выль нылпи площадка пуктыны сюлмаськиськомы. Туэ но ужъёс мытэмын ни. Со сяна, 2 площадкае выль тӥрлык басьтом на, - веранзэ азьланьтэ кышномурт.Арысь аре Якшур-Бӧдья паськыта. Гуртысь яке городысь лыктэмъёс черкогуртлэн выль ульчаосаз пуктӥсько. Берпуметӥ аръёсы улон юртъёс тужгес но ӝог Школьной но Западной микрорайонъёсын ӝутӥсько. Соин сэрен тросэз коркаос та дырлы газтэк но вутэк пуко.- Кылем арысен «Гуртэз азинтон» программае пырыса, 26 миллион манет басьтӥм Школьной микрорайонын ву кыскыны. Кылем арын 11 миллион манет тыр ужъёсты быдэстӥм, туэ йылаз-пумаз вуттом. Гужем пумозь газ но, ву но быдэс микрорайонын луозы, - оскытӥз И. Вахрушева.Та дырлы Школьной микрорайонын ог 300 коркаос дорозь ву гумыос ӧз вуэ на. Отын улӥсьёслэн котькудӥзлэн аслаз ву скважинаез вань.Западной микрорайонын югдур секытгес. Татысь ульчаос программае ӧз шеде. Ву но газ кыскон поселенилэн кужыменыз нуиське. Молодёжной урамын ог 10 выль юртъёсы газ вуымтэ на. Татын улӥсьёслы, сюрес лэсьтонэз сямен ик, софинансирование амалэн газ кыскыны ӵекто.- Малпасько, проект лэсьтонэн шуг-секытъёс уз кылдэ. Бӧдьялась газовой участокмы но ужъёсты ӵуказе ик кутскыны дась. Коньдон гинэ ӧвӧл. Калыкен котькуд пумиськонын вераськиськом газэз огъя кужымен кыскон амал сярысь, - шуиз Ирина Вахрушева.Куашкам калэ вуэм юртъёс Якшур-Бӧдьяын ӧвӧл ни. Кылем арын Школьной микрорайонын 26 квартираем выль юрт пуктэмын. Отчы куашкам калэ вуэм 3 юртъёсысь семьяосты выжтӥзы.Павел Вахрушев   Теги: ужпум Якшур-Бодья  